Lasbrief vir Malema uitgereikJulius Malema ŉ Lasbrief is glo vir Julius Malema se inhegtenisname uitgereik. City Press het Vrydagmiddag berig die lasbrief is glo Vrydagoggend uitgereik en die voormalige ANC-jeugligaleier moet na verwagting reeds volgende week in die hof verskyn. Na wat verneem word, moet hy in Pretoria en in Polokwane in die hof verskyn op aanklagte van korrupsie, geldverduistering en bedrog. Malema het na bewering gedurende sy ampstermyn as president van die ANCYL verskeie sakemanne van Limpopo gehelp om tenders te wen. Dit is nog nie bekend of Malema tronk toe gestuur gaan word voor hy in die hof moet verskyn nie. Malema het aan die koerant gesê hy is nie van die lasbrief bewus nie en sal sy samewerking gee as daar teen hom opgetree word. ŉ Bron na aan Malema sê egter hy is van die situasie bewus en wag vir verdere besonderhede. Lees meer hier. Maroela Media het vroeër vandag berig Solidariteit gaan vandag ŉ verslag aan die Valke oorhandig om hulle met hul ondersoek teen Malema by te staan. Lees meer hier.